Taman Seri Sulong

**Taman Seri Sulong** atau **Taman Sri Sulong** ialah sebuah kawasan perumahan di Daerah Batu Pahat, bahagian barat negeri Johor, Malaysia. Taman Seri Sulong merupakan salah sebuah petempatan manusia yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Kawasan perindustrian Taman Seri Sulong, yang rasmi dikenali sebagai Taman Industri Seri Sulong (*Seri Sulong Industrial Park*) telah dibina oleh syarikat pembangunan swasta tempatan Redztikah Sdn Bhd. Ia merupakan taman industri yang kedua dibina di dalam Daerah Batu Pahat. Taman Industri Seri Sulong memainkan peranan sebagai kawasan perindustrian untuk industri ringan dan sederhana negara, selain membantu Kerajaan Malaysia dalam mewujudkan kawasan perindustrian yang tersusun dan lengkap dalam negara. 

Walaupun begitu, kewujudan taman industri tersebut memberi impak kepada persekitaran penduduk di Taman Seri Sulong. Sebagai contoh, dalam kenyataan akhbar *[[Harian Metro]]* pada 13 Mac 1999, penduduk setempat telah mendakwa persekitaran Taman Seri Sulong menjadi tercemar angkara sikap pengusaha kilang yang telah melakukan pembakaran secara terbuka sekurang-kurangnya tiga kali dalam seminggu. Perkara ini ditambah buruk apabila masalah bau busuk wujud berpunca daripada pembuangan sisa oleh sebuah pusat penyembelihan dan pemprosesan daging ayam dekat Taman Seri Sulong. *Harian Metro* pada 5 November 2013 turut mendedahkan keluhan penduduk Taman Seri Sulong terhadap masalah pembiakan nyamuk *[[Aedes]]* terutama di longkang dan parit, di kawasan itu.

Malahan, penduduk yang berada serantau dengan Taman Seri Sulong berhadapan dengan pencemaran dari Taman Industri Seri Sulong, khususnya Kampung Parit Separap. Pencemaran udara akibat debu kayu yang berterbangan di udara dan pencemaran bunyi daripada mesin pemotong kayu daripada sebuah kilang kayu yang beroperasi dekat Taman Industri Seri Sulong menyebabkan penduduk di kampung berkenaan terpaksa berhadapan dengan masalah tersebut sejak tujuh tahun lalu.  Pencemaran air turut berlaku akibat sisa air kumbahan mengalir dari Taman Industri Seri Sulong yang mengairi ke parit di Kampung Parit Separap. 

Pada 23 Jun 2017, seorang lelaki berusia 28 tahun telah ditahan di kediamannya dekat Taman Seri Sulong selepas membuat kenyataan jelik terhadap anggota polis trafik menerusi laman media sosial peribadinya di Facebook.

## Geografi
Yang berikut merupakan petempatan manusia yang terletak serantau dengan Taman Seri Sulong.
* Kampung Parit Lapis Maimon pada bahagian utara
* Kampung Parit Maimon pada bahagian utara
* Kampung Parit Penghulu pada bahagian timur laut
* Kampung Parit Betong pada bahagian timur laut
* Kampung Parit Sauh pada bahagian timur
* Kampung Parit Abdul Rahman pada bahagian timur
* Kampung Parit Separap pada bahagian tenggara
* Kampung Parit Haji Rasul pada bahagian tenggara

## Infrastruktur
Masjid Taman Seri Sulong ialah sebuah masjid di Taman Seri Sulong. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101191.

Surau Ribatul Muslimin ialah sebuah surau di Taman Seri Sulong. Kod pengenal pasti surau dalam portal Sistem Maklumat Imam dan Masjid (SISMIM) ialah 010111002.

Taman Bimbingan Kanak-kanak (Tabika) KEMAS Taman Seri Sulong merupakan sebuah tabika di Taman Seri Sulong, yang dikendalikan oleh Jabatan Kebajikan Masyarakat.

Terdapat lot niaga yang dibina oleh Majlis Perbandaran Batu Pahat dekat Taman Industri Seri Sulong yang bernama Gerai Lot Niaga Taman Industri Sri Sulong. Kadar sewa yang ditetapkan bagi satu lot niaga ialah RM210 hingga RM250. Pasar tani bagi golongan wanita dekat Taman Seri Sulong menawarkan pelbagai barangan keperluan harian untuk penduduk setempatan. Pasar tani wanita ini beroperasi di Jalan Utama, Taman Industri Seri Sulong sejak tahun 2014.

Taman Seri Sulong mempunyai sebuah dewan untuk kegunaan awam, dikenali sebagai Dewan Orang Ramai Taman Seri Sulong dan Dewan Sri Sulong. Dewan Orang Ramai Taan Seri Sulong telah dibaik pulih dan dibina semula oleh Majlis Perbandaran Batu Pahat pada tahun 2010 setelah sudah lima tahun bangunan itu dibiarkan terbengkalai dan terbiar tidak berfungsi sebagai sebuah dewan.

## Galeri

Taman Industri Sri Sulong, Batu Pahat 20250205 160504.jpg|Bangunan komersial Taman Seri Sulong dari Jalan Simpang Lima–Parit Sulong
Jalan Sri Sulong, Batu Pahat 20250210 203735.jpg|Jalan Sri Sulong pada waktu malam– jalan raya utama di Taman Industri Seri Sulong
Jalan Sri Sulong, Batu Pahat 20250210 203846.jpg|Pasar raya 99 Speedmart cawangan Taman Seri Sulong pada waktu malam
Kampung Parit Lapis Maimon, Batu Pahat 20250205 160445.jpg|Jalan akses utara ke Taman Seri Sulong, yang juga menuju ke Kampung Parit Lapis Maimon


## Rujukan